Στη διάψευση ότι ο Αλέξης Τσίπρας μελετά το ενδεχόμενο να ασχοληθεί με τις πωλήσεις λευκών ειδών για την τόνωση των οικονομικών του κόμματος προχώρησε σήμερα με ανακοίνωση του ο ΣΥΡΙΖΑ.

Α

παντώντας σε ερωτήσεις δημοσιογράφων αν το γεγονός ότι ο πρόεδρος και στελέχη του ΣΥΡΙΖΑ επαναλαμβάνουν ασταμάτητα τη λέξη μαξιλάρι τις τελευταίες μέρες σημαίνει ότι θα γίνει κάποια επιχειρηματική κίνηση στον τομέα των λευκών ειδών, η γραμματέας της κοινοβουλευτικής ομάδας του κόμματος, Όλγα Γεροβασίλη διέψευσε κατηγορηματικά το ενδεχόμενο.

«Θέλω, μαξιλάρι, να τονίσω, μαξιλάρι, ότι δεν τίθεται τέτοιο θέμα, μαξιλάρι», είπε χαρακτηριστικά η κ. Γεροβασίλη, κρατώντας ένα κεντητό μαξιλάρι που απεικόνιζε το γεφύρι της Άρτας.

Η κ. Γεροβασίλη παραδέχθηκε πάντως ότι στο επιτελείο υπήρξε συζήτηση για συνεργασία με γνωστή εταιρεία λευκών ειδών για το ενδεχόμενο να κατασκευαστεί μια σειρά μαξιλαριών με το λογότυπο του κόμματος.

Ωστόσο, όπως διευκρίνισε, τα μαξιλάρια αυτά θα ήταν χειροποίητα και θα διανέμονταν αποκλειστικά σε μέλη του κόμματος προκειμένου να μην μένουν άγρυπνοι τα βράδια και χάνουν τον ύπνο τους, μαζί με ονειροπαγίδες που έχουν κατασκευάσει μέλη της νεολαίας ΣΥΡΙΖΑ.

Υπενθυμίζεται ότι λίγο πριν τις εκλογές ο Αλέξης Τσίπρας είχε δεχθεί εισηγήσεις από το επιτελείο του να ξεκινήσει εκπομπή τελεμάρκετινγκ την οποία απέρριψε, ενώ πιο πρόσφατα είχε δεχθεί πρόταση από πολυεθνική εταιρεία να αναλάβει την διαφήμιση ψυγείων σε Εσκιμώους, την οποία τελικά δεν αποδέχθηκε.